NORAKSTS

|  |  |
| --- | --- |
| 25.02.2021. | Nr.3/11 |

**apbūvēta zemesgabala Dambja ielā 16, Jelgavā,**

**atsavināšana**

(ziņo: I.Škutāne)

Saņemts Jelgavas kristiešu draudzes “Godība” (reģistrācijas Nr.99500001371, juridiskā adrese: Dambja iela 26B, Jelgava, LV-3001) iesniegums, kurā lūdz atsavināt Jelgavas pilsētas pašvaldībai piederošo zemesgabalu Dambja ielā 16, Jelgavā, uz kura atrodas tai piederoša būve.

Jelgavas pilsētas pašvaldībai piederošs zemesgabals 3027 m2 platībā ar kadastra apzīmējumu 09000030222 Dambja ielā 16, Jelgavā (turpmāk – Zemesgabals) ir apbūvēts un ierakstīts Jelgavas pilsētas zemesgrāmatas nodalījumā Nr.100000454511 ar kadastra Nr.09000030222.

Uz Zemesgabala atrodas Jelgavas kristiešu draudzei “Godība” piederoša būve ar kadastra apzīmējumu 09000030222001 Dambja ielā 16, Jelgavā, kura ierakstīta Jelgavas pilsētas zemesgrāmatas nodalījumā Nr.1191 ar kadastra Nr.09005030006.

Publiskas personas mantas atsavināšanas likuma (turpmāk - Atsavināšanas likums) 4.panta ceturtās daļas 3.punktā noteikts, ka pašvaldības nekustamā īpašuma atsavināšanu var ierosināt zemesgrāmatā ierakstītas būves īpašnieks, ja viņš vēlas nopirkt zemesgabalu, uz kura atrodas būve.

Saskaņā ar Atsavināšanas likuma 8.panta nosacījumiem, atsavināšanai paredzētā nekustamā īpašuma novērtēšanu organizē un mantas nosacīto cenu apstiprina pašvaldības institūcija, novērtēšanai pieaicinot sertificētu vērtētāju.

2021.gada 18.janvārī nekustamā īpašuma vērtētājs Ģirts Kļaviņš (Latvijas īpašumu vērtētāju asociācijas īpašumu vērtētāja profesionālās kvalifikācijas sertifikāts nekustamā īpašuma vērtēšanai Nr.88, derīgs līdz 2025.gada 21.jūnijam) novērtēja Zemesgabalu un noteica tā tirgus vērtību 19200 *euro*.

Valsts zemes dienesta Nekustamā īpašuma Valsts kadastra informācijas sistēmā Zemesgabala kadastrālā vērtība ir noteikta 12475 *euro*.

Atsavināšanas likuma 3.panta pirmās daļas 2.punkts nosaka, ka publiskas personas nekustamo mantu var atsavināt, pārdodot par brīvu cenu. Minētā likuma 37.panta pirmās daļas 4.punkts nosaka, ka pārdot publiskas personas mantu par brīvu cenu var, ja nekustamo īpašumu iegūst šā likuma [4.panta](https://likumi.lv/doc.php?id=68490#p4) ceturtās daļas 3.punktā minētā persona. Šajā gadījumā pārdošanas cena ir vienāda ar nosacīto cenu.

Atsavināšanas likuma 44.1 panta piektā daļa nosaka, ka, pārdodot apbūvētu zemesgabalu uz nomaksu, nomaksas termiņš nedrīkst būt lielāks par pieciem gadiem.

2021.gada 4.februārī Jelgavas pilsētas pašvaldības īpašuma atsavināšanas komisija noteica Zemesgabala nosacīto cenu 19400 *euro* un nomaksas termiņu – 5 gadus.

Saskaņā ar likuma “Par pašvaldībām” 21.panta pirmās daļas 17.punktu, Atsavināšanas likuma 3.panta pirmās daļas 2.punktu, 4.panta ceturtās daļas 3.punktu, 8.pantu, 37.panta pirmās daļas 4.punktu, 44.1 panta piekto daļu, Jelgavas pilsētas pašvaldības īpašuma atsavināšanas komisijas 2021.gada 4.februāra lēmumu Nr.1/1 “Apbūvēta zemesgabala Dambja ielā 16, Jelgavā, atsavināšana” un Jelgavas kristiešu draudzes “Godība” 2020.gada 18.decembra iesniegumu,

**JELGAVAS PILSĒTAS DOME NOLEMJ:**

1. Atsavināt Jelgavas pilsētas pašvaldībai piederošu apbūvētu zemesgabalu Dambja ielā 16, Jelgavā (kadastra numurs/apzīmējums 09000030222, platība 3027 m2), uz tā esošās būves ar kadastra apzīmējumu 09000030222001 Dambja ielā 16, Jelgavā, īpašniecei Jelgavas kristiešu draudzei “Godība” (reģistrācijas Nr.99500001371, juridiskā adrese: Dambja iela 26B, Jelgava, LV-3001) par nosacīto cenu 19400 (deviņpadsmit tūkstoši četri simti) *euro*, nosakot maksimālo nomaksas termiņu – 5 gadus.
2. Jelgavas pilsētas pašvaldības īpašuma atsavināšanas komisijai veikt visas nepieciešamās darbības lēmuma izpildei.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja B.Jēkabsone

2021.gada 25.februārī